Behoort dié verlore trouring aan jou? - Maroela Media
Die ring wat Tracy Curnick de Beer op Facebook gedeel het (Foto: Facebook)
'n Vrou van Kaapstad het haar tot sosiale media gewend om die eienaar van 'n verlore trouring, wat op een van die strande in die Kaapstad-omgewing opgetel is, op te spoor.
Tracy Curnick de Beer het verlede week op Facebook geskryf haar broer, Tony Curnick, het dié ring in middel Desember op 'n Kaapstad-strand opgetel.
Curnick de Beer wil die naam van die strand anoniem hou om op dié wyse die regte eienaar van die ring te kan identifiseer.
Sy het vertel Tony het in Desember strand toe gestap toe hy twee vroue raakgeloop het wat op soek was na 'n verlore trouring. "Hulle was besig om die ring deur middel van metaalopsporing te probeer vind, maar kon nie daarin slaag nie."
Die vrou het glo haar ring vroeër die dag verloor toe sy op die strand uitgespan het.
"Tony het egter meer gevorderde toerusting, en toe hy later terugkeer om die ring op te spoor, was hulle reeds weg. Hy het die ring toe wel gevind."
Curnick de Beer sê dit is egter onseker of dié spesifieke ring aan die vroue behoort. "Dit kan seker enigiemand anders se ring ook wees, maar die twee vroue was wel op soek na 'n ring wat hy ure later opgespoor het.
"Ek sal baie graag die ring aan die eienaar wil terugbesorg omdat ek weet ek sal baie hartseer wees as ek my eie moes verloor het," sê sy.
Indien jy die eienaar van die ring is of ken, kontak Curnick de Beer op Facebook.
Wat 'n mooi storie !
Dat mens nog sulke GOEIE mense in die lewe kry!!!
Dankie, julle maak my dag en my vooruitsigte sommer BAIE BETER!
Sowaar. Eerlikheid is so mooi. Ek stem saam met bg.
Het 'n effe Oosterse voorkoms.
Miskien…. miskien moet 'n mens jou naam en 'n ID nr of iets in die binnekant van die ring laat graveer…?